Lewben Art Foundation

Lewben Art Foundation kolekcija

„Lewben Art Foundation“ valdomą kolekciją sudaro Lietuvos ir užsienio autorių darbai pradedant senąja daile ir tęsiant nuolat kolekciją papildančiais šiuolaikinio meno kūriniais. Kartu su vienu iš „Lewben Art Foundation“ projektų – išsamiu Lietuvos išeivijos dailės kūrinių rinkiniu – fondo kolekcijai priklauso Lietuvos dailės klasikų, Vilniaus meno mokyklos atstovų Pranciškaus Smuglevičiaus, Vladislovo Neveravičiaus, Stanislovo Bohušo Sestšencevičiaus darbai.
Svarbus kolekcijos dėmuo – Lietuvos modernizmo klasikų dailė: Vinco Kisarausko, Kosto Dereškevičiaus, Antano Gudaičio, Antano Martinaičio, Leono Katino, Aloyzo Stasiulevičiaus, Algimanto Kuro, Silvestro Džiaukšto, Povilo Ričardo Vaitekūno, Lino Leono Katino, Algimanto Švėgždos, sarkazmo kupino Raimundo Sližio ir kt. darbai. Kolekciją pagyvina ekspresionistinės manieros Ričardo Bartkevičiaus, Rimo Zigmo Bičiūno ir jo motinos tautodailininkės Monikos Bičiūnienės kūriniai, vokiečių ekspresionizmui artima Jono Gasiūno tapyba, fovistinės manieros autoriaus Jono Čeponio darbai bei jo kartos tapytojų Broniaus Uoginto ir Stasio Jusionio kūryba.
Greta šių Lietuvos dailės istoriją atspindinčių autorių kūrinių – išskirtinė ir įvairiapusė Marijos Teresės Rožanskaitės bei jos vyro Igorio Piekuro tapyba. 2014 m. pabaigoje kolekciją papildė Lietuvos fotografijos klasikų Antano Sutkaus ir Vaclovo Strauko kūriniai. Fonde galima išvysti ir šiuolaikinio realizmo atstovų Žygimanto Augustino, Šarūno Saukos ir Patricijos Jurkšaitytės tapybos pavyzdžių, užsienio meno rinkoje ypač pasižyminčių Lietuvos šiuolaikinio meno atstovų Deimanto Narkevičiaus, Gintaro Didžiapetrio ir Ugniaus Gelgudos bei tarp tapybos ir grafikos balansuojančio Kęstučio Grigaliūno kūrinių.
Kolekcijoje pristatoma ir nemenka jaunosios kartos lietuvių – Indrės Ercmonaitės, Monikos Furmanavičiūtės, Adomo Danusevičiaus, Mindaugo Lukošaičio, Andriaus Zakarausko, Jono Jurčiko, Lino Jusionio – kūryba.
Šiuolaikinį užsienio šalių meną pristato Tala Madani, Markusas Schinwaldas, Austrijos skulptorius Erwinas Wurmas, taip pat – skulptoriai Anna Chromy, Ianas Edwardsas, Reza Aramesh, Michaelis Deanas, Thomasas Houseago bei buvęs Diuseldorfo meno akademijos direktorius Tony Craggas, prancūzų fotografas Gérard’as Rancinanas, Lietuvoje ne vieną parodą surengęs Knutas Asdamas, ispanų tapytojas Secundino Hernándezas, Samas Fallsas, tarpdisciplininio meno kūrėjai Mandla Reuter, Mohamedas Namou, Hansas Op de Beeckas, Nickas Darmstaedteris, nuo 2004 m. savo kūriniuose įsivaizduojamą salą vaizduojantis Charlesas Avery ir kt. Lietuvos išeivijos dailės fondo valdomą kolekciją sudaro lietuvių išeivių dailininkų meno kūriniai nuo XX a. iki šių dienų. Virtualioje rinkinio galerijoje – daugiau nei 50 autorių pavardžių ir per 500 meno kūrinių.
Kolekciją nuolatos papildo nauji kūriniai bei naujos pavardės. Fondo branduolį sudaro tapybos darbai, tačiau rinkinyje gausu ir grafikos bei skulptūros kūrinių, instaliacijų. Neseniai fondo kolekcijoje atsirado Lietuvos išeivių Algimanto Kezio ir Kazio Daugėlos fotografijos darbų. Kolekcija pasižymi stipriu litvakų, Paryžiaus meno mokyklos atstovų ir ne tik, tarp kurių – Maxas Bandas, Emmanuelis Mané-Katzas, Pinchus Krémègne’is, Michaelis Kikoïne’as, Ossipas Zadkinas, Simonas Glatzeris, Jacques’as Lipchitzas, Neemija Arbit Blatas, Theo Tobiasse’as bei Marcas Chagallas, dailės rinkiniu. Taip pat gausu abstrakčiosios tapybos kūrėjų – tai Kazimieras Žoromskis, Kęstutis Zapkus, Vladislovas Žilius, Vytautas Sakalas, Pranas Lapė, Pranas Gailius bei Juozas Bagdonas.
Svarbūs kolekcijos dėmenys – išsamiai ir nuosekliai autorių (pvz., Vytauto Kasiulio, Jono Rimšos) kūrybą pristatančių kūrinių rinkiniai. Nuosekliai kolekcija pildoma ir šiuolaikinių Lietuvos išeivijos menininkų Aido Bareikio, Ray Bartkaus, Žilvino Kempino, Svajonės ir Pauliaus Stanikų kūriniais. Dėl šios kolekcijos į Lietuvą buvo sugrąžinta daugybė Vakaruose pripažintų ir po pasaulį išbarstytų Lietuvai ypatingą reikšmę turinčių menininkų kūrinių.

Meno albumai

2015 m. „Lewben Art Foundation“ kartu su Lietuvos išeivijos dailės fondu, VšĮ „Šiaurės Jeruzalė“ bei partneriu advokatų kontora „Valiunas Ellex“ išleido naują knygą „Litvakų dailė privačiose Lietuvos kolekcijose“. Ši knyga yra vienintelė Lietuvoje, taip plačiai ir išsamiai apžvelgianti litvakų tapybos, grafikos ir skulptūros darbus, esančius privačiose Lietuvos kolekcijose. Albume aprėpiamas daugiau nei 150 metų laikotarpis – pradedama nuo XIX a. vidurio pirmųjų litvakų dailininkų Marko Antokolskio ir Moišės Maimono, išgarsėjusių dar Rusijos imperijos laikais, ir baigiama šiuolaikiniais autoriais Augustinu Savicku, Adomu Jacovskiu ir Solomonu Teitelbaumu, tęsiančiais litvakų dailės tradicijas. Leidinyje „Litvakų dailė privačiose Lietuvos kolekcijose“ pristatomi 44 litvakų dailininkai ir apie 250 dailės kūrinių.
2015 m. „Lewben Art Foundation“, kartu su Lietuvos išeivijos dailės fondu, išleido išsamią Jono Rimšos kūrybos apžvalgą knygoje „Jonas Rimša. Sugrįžimas į Tėvynę“. Knygoje reprodukuojama 107 kūriniai, kurie pagal dailininko meninius interesus yra suskirstyti į dvi svarbiausias grupes: vienoje atsispindi archajiškų vietinės kultūros tradicijų ir ispanų atvežtos europinės romaninės kultūros sankirta, antrojoje – J. Rimšos savitai suvokta indėnų palikuonių ir Taičio gyventojų dvasia. Leidinyje lietuvių ir anglų kalbomis publikuojami dr. Nijolės Tumėnienės, Yolandos Bedregal tekstai.
2014 m. „Lewben Art Foundation" kartu su Lietuvos išeivijos dailės fondu ir Vilniaus dailės akademijos leidykla išleido Kęstučio Zapkaus monografiją. Tai pirmasis išsamus Niujorke gyvenančio tapytojo Kęstučio Zapkaus biografijos ir kūrybos pristatymas. Knygoje reprodukuojama 119 kūrinių nuo ankstyvojo iki vėlyvojo kūrybos periodų. Leidinyje lietuvių ir anglų kalbomis publikuojami Laimos Kreivytės, Lucy R. Lippard, Sandros Skurvidos, Marjorie Welish ir paties tapytojo Kęstučio Zapkaus tekstai.

Parodų katalogai

Formuojant idėjas: skulptūros. „Lewben Art Foundation“ ekspozicijos ArtVilnius'16 katalogas / Sud. F. Ferrarini. Vilnius: Lewben Art Foundation, 2016
Tinkliniai susidūrimai atsijungus. „Lewben Art Foundation“ ekspozicijos Kauno bienalėje katalogas / Sud. F. Ferrarini. Vilnius: Lewben Art Foundation, 2015
„Lewben Art Foundation“ ekspozicijos tarptautinėje šiuolaikinio meno mugėje ArtVilnius’15 katalogas / Sud. F. Ferrarini. Vilnius: Lewben Art Foundation, 2015
Sveikas, Paryžiau! Litvakų dailininkų keliais. Parodos katalogas / Sud. V. Gradinskaitė. Vilnius: Lietuvos išeivijos dailės fondas, 2014
Inversija. Blogos gėrybės. Parodos katalogas / Sud. L. Kreivytė. Vilnius: Lewben Art Foundation, 2014
Bronziniai žmonės. Atskleidęs indėnų dvasią. Parodos katalogas / Sud. N. Tumėnienė. Kaunas: Lietuvos išeivijos dailės fondas, 2013